น้ำมันดิบปิดบวกต่อเนื่อง ขณะนักลงทุนระมัดระวังการซื้อขาย
สัญญาน้ำมันดิบเวสต์เท็กซัส (WTI) ตลาดนิวยอร์กเคลื่อนไหวอย่างผันผวนเมื่อคืนนี้ (19 ส.ค.) เนื่องจากนักลงทุนใช้ความระมัดระวังในการซื้อขาย หลังจากที่ราคาน้ำมันดิบปรับตัวเพิ่มขึ้น 6 วันติดต่อกันในช่วงก่อนหน้านี้
20 ส.ค. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ย.เพิ่มขึ้น 30 เซนต์ หรือ 0.6% ปิด (19 ส.ค.) ที่ 48.22 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนต.ค.ลดลง 1 เซนต์ ปิดที่ 50.88 ดอลลาร์/บาร์เรล
นักลงทุนใช้ความระมัดระวังในการซื้อขาย หลังจากราคาน้ำมันดิบ WTI ปรับตัวเพิ่มขึ้นประมาณ 15% ในช่วง 6 วันทำการที่ผ่านมา เพราะได้รับปัจจัยหนุนจากกระแสคาดการณ์ที่ว่า ซาอุดิอาระเบียและประเทศสมาชิกโอเปกรายอื่นๆอาจจะทำข้อตกลงในการปรับลดปริมาณการผลิตร่วมกับประเทศผู้ผลิตน้ำมันนอกกลุ่มโอเปกซึ่งนำโดยรัสเซีย ในการประชุมในเดือนหน้า
ขณะเดียวกัน บริษัทเบเกอร์ ฮิวส์ ซึ่งเป็นผู้ให้บริการข้อมูลเกี่ยวกับน้ำมันของสหรัฐรายงานว่า จำนวนแท่นขุดเจาะน้ำมันที่เปิดดำเนินงานในสหรัฐปรับตัวเพิ่มขึ้น 10 แห่ง เป็น 406 แห่งในสัปดาห์นี้ และปรับตัวเพิ่มขึ้นเป็นสัปดาห์ที่ 8 ติดต่อกัน สำนักข่าวซินหัวรายงาน